UZDEVUMA SAŅEMŠANA

Pārraudzības uzdevumu automātiska nosūtīšana tiek veikta 7 dienas pirms izpildes datuma. Pirms vai pēc šī brīža pārraudzības uzdevumu var saņemt, lejupielādējot no CILDA sistēmas.

Ar saņemto pārraudzības uzdevumu ir nekavējoties jāiepazīstas, pārbaudot tā satura atbilstību.

Uzdevuma kopējie datu atbilstība

Vai atbilstoši norādīts pārraugs

Vai uzdevums ir izpildāms vienā no norādītajiem izpildes datumiem

Vai atbilstoši norādīta dzīvmasas noteikšanas metode

Vai ir nodrošināmi metodei atbilstoši dzīvmasas noteikšanas mērinstrumenti

Vai pareizi norādīts dzīvnieku atšķiršanas brīdis attiecībā pret dzīvmasas noteikšanas datumu

Neatbilstību gadījumā sagatavotais pārraudzības uzdevums jāanulē, jāveic neatbilstošās informācijas izmaiņas pārraudzības plānā un jāsaņem jauns uzdevums ar atbilstošiem kopējiem datiem.

Dzīvnieku saraksta atbilstība

Vai uzdevumā ir iekļauti visi atbilstošās vienaudžu grupas dzīvnieki

Vai ir nodrošināma dzīvmasas noteikšana visiem uzdevumā iekļautajiem dzīvniekiem novietnē esošajiem dzīvniekiem

Sarakstā iekļauti novietnē un ganāmpulkā bijuši, bet vairs neesoši dzīvnieki nav uzskatāmi par neatbilstību, uzdevuma izpildes gaitā tiem ir jānorāda attiecīgais rādījumu iztrūkuma iemesls.

Dzīvnieku saraksta neatbilstību gadījumā sagatavotais pārraudzības uzdevums ir jāanulē, jāveic neatbilstības izraisošās informācijas sakārtošana dzīvnieku reģistrā un jāsaņem jauns uzdevums ar atbilstošu dzīvnieku sarakstu.

Ja pārraudzības uzdevuma saņēmējs nav ganāmpulkā pārraudzību veicošais pārraugs, saņēmējs nekavējoties informē pārraugu par saņemto pārraudzības uzdevumu, tajā noteiktajiem uzdevuma izpildes termiņiem, metodēm, mērinstrumentiem un dzīvnieku skaitu, kā arī saskaņo pārraudzības veikšanu uzdevumā norādītajā termiņā. Nepieciešamības gadījumā pārraudzības uzdevuma saņēmējs un pārraugs kopīgi izskata pārraudzības uzdevumu un pieņem lēmumu par izpildi vai neatbilstību novēršanu un jauna uzdevuma saņemšanu.

Ja atbilstošs pārraudzības uzdevums laikā no saņemšanas līdz uzdevuma izpildei ir pazaudēts, sabojāts vai kā citādi kļuvis neaizpildāms, tas ir pieprasāms atkārtoti bez anulēšanas.

Pēc izpildes datuma uzdevuma saņemšana vairs nav iespējama.

UZDEVUMA IZPILDE

Pārraudzības uzdevuma izpildi veic tajā norādītais pārraugs. Citas personas var nodrošināt dzīvnieku sagatavošanu pārraudzības veikšanai un sniegt informāciju par turēšanas apstākļiem.

Lai nodrošinātu pārraudzības uzdevuma raitu izpildi, vēlams tajā iekļautos dzīvniekus savlaicīgi izvietot atsevišķā fiziski nodalītā grupā, kā arī apzināt uzdevumā iekļautos novietnē vai ganāmpulkā neesošos dzīvniekus un dzīvniekus ar atšķirīgiem turēšanas apstākļiem (zīdītāja nav māte, notiek piebarošana, slikts veselības stāvoklis, no vienaudžu grupas atšķirīgs atšķiršanas brīdis).

Pārraugs veic pārraudzības uzdevuma izpildi sekojošā kārtībā:

1. Pārbauda pārraudzības uzdevuma esamību. Ja izdrukāts pārraudzības uzdevums vai datorā atvērts pārraudzības uzdevums nav pieejams, pārraudzības veikšana nav iespējama.
2. Pārbauda pārraudzības uzdevumā norādīto pārraugu. Ja pārraudzības veicējs uzdevumā nav norādīts, pārraudzības veikšana nav iespējama.
3. Pārbauda rādījumu iegūšanai un pierakstīšanai nepieciešamo instrumentu un aprīkojuma esamību. Ja to nav, pārraudzības veikšana nav iespējama.
4. Pārraudzības uzdevumā atzīmē atbilstošo no pieļautajiem izpildes datumiem. Ja faktiskais izpildes datums uzdevumā nav norādīts, pārraudzības veikšana nav iespējama.
5. Veic pārraudzības rādījumu iegūšanu un pierakstīšanu
   1. Sagatavo rādījumu iegūšanai pārraudzības uzdevumā iekļautu dzīvnieku
   2. Identificē un atrod dzīvnieku pārraudzības uzdevumā. Neidentificējamiem vai uzdevumā neiekļautiem dzīvniekiem pārraudzību neveic
   3. Noskaidro informāciju par turēšanas apstākļiem un veic attiecīgas skaidri salasāmas atzīmes pārraudzības uzdevumā
      1. Veselības stāvokļa novirzes
      2. Zīdāmam teļam – no grupas atšķirīgu atšķiršanas brīdi
      3. Zīdāmam teļam – piebarošanu zīdīšanas laikā
      4. Zīdāmam teļam – no mātes atšķirīgas zīdītājas identifikācijas numuru
   4. Ja kādu noteikumos atrunātu iemeslu1 dēļ tiek pieņemts lēmums nenoteikt attiecīgā dzīvnieka rādījumus, pārraudzības uzdevumā atzīmē rādījumu iztrūkuma iemesla kodu
   5. Ja rādījumu iegūšanas metode ir svēršana
      1. Nosaka dzīvnieka dzīvmasu uz svariem
      2. Skaidri salasāmi ieraksta dzīvnieka dzīvmasu pārraudzības uzdevumā
   6. Ja rādījumu iegūšanas metode ir mērīšana
      1. Nosaka dzīvnieka krūškurvja apkārtmēru
      2. Skaidri salasāmi ieraksta dzīvnieka krūškurvja apkārtmēru pārraudzības uzdevumā
      3. Nosaka dzīvnieka ķermeņa slīpo garumu
      4. Skaidri salasāmi ieraksta dzīvnieka ķermeņa slīpo garumu pārraudzības uzdevumā
   7. Secīgi veic 5. punktā norādītās darbības nākamajam dzīvniekam
6. Veic pārraudzības uzdevuma neaizpildīto rindu aizpildīšanu
   1. Atzīmē pārraudzības uzdevumā rādījumu iztrūkuma iemesla kodu1 novietnē vai ganāmpulkā neesošiem dzīvniekiem
   2. Atzīmē pārraudzības uzdevumā rādījumu iztrūkuma iemesla kodu1 pārējiem dzīvniekiem, kuriem to iespējams definēt atbilstoši iztrūkuma iemeslu sarakstam. Ja pārraudzības uzdevuma dzīvnieku sarakstā ir vairāk par 10 dzīvniekiem, iztrūkuma iemesls pieļaujams ne vairāk kā 20% no novietnē un ganāmpulkā esošajiem dzīvniekiem. Pretējā gadījumā pārraudzības uzdevums uzskatāms par neizpildītu.
   3. Ja pārraudzības uzdevumā vēl ir atlikuši dzīvnieki bez ierakstītiem rādījumiem vai to iztrūkuma iemesla, atgriežas pie pārraudzības rādījumu ieguves 5. punktā norādītajā secībā, pa vienam atrodot sarakstā atlikušos dzīvniekus.
7. Kad visās dzīvnieku saraksta rindās ir ierakstīti rādījumi vai to iztrūkuma iemesls, kā arī atbilstošā informācija par atšķirīgiem turēšanas apstākļiem, pārraudzības uzdevuma izpilde ir pabeigta. Uzdevums ir gatavs nodošanai un vēlāki labojumi vai papildinājumi tajā nav veicami.
8. Pabeigts pārraudzības uzdevums tiek nekavējoties nosūtīts datu reģistrēšanai, vai arī pārraugs pats nekavējoties veic datu reģistrēšanu sistēmā CILDA.

1 Liellopu gaļas pārraudzības uzdevumu izpildē lietojamie rādījumu iztrūkuma iemesli:

1 Nav novietnē / ganāmpulkā

2 Slims

3 Meklējas

4 Turēšanas apstākļu maiņa

5 Nav fiksējams

6 Īpaša aprūpe

7 Tehniska kļūme

10 Nav kontroles grupā

11 Nesalasāms rokraksts

IZPILDĪTA UZDEVUMA REĢISTRĒŠANA

Izpildīta pārraudzības uzdevuma reģistrēšanu CILDA sistēmā veic nekavējoties no LDC izsniegtā izdrukātā pārraudzības uzdevumā veiktajiem ierakstiem vai augšupielādējot LDC izsniegtu CSV formāta datni ar tajā ierakstītajiem izpildes rezultātiem. Citu informācijas avotu izmantošana izpildes reģistrēšanai nav pieļaujama.

Informācija ir reģistrējama atbilstoši pārraudzības uzdevumā ierakstītajam.

* Ja rādījumi nav skaidri salasāmi, to vietā reģistrē rādījumu iztrūkuma iemesla kodu 11 – nesalasāms rokraksts.
* Ja rādījumu reģistrēšana izsauc datu kvalitātes pārbaudes ziņojumu, vēlreiz jāpārbauda ievada atbilstība uzdevumā ierakstītajam, atbilstības gadījumā rādījumu vietā reģistrē rādījumu iztrūkuma iemesla kodu 7 – tehniska kļūme.
* Ja attiecīgā dzīvnieka šķirnei ir noteiktas rādījumu standarta vērtības, iztrūkstošie rādījumi apstrādes gaitā tiek aizvietoti ar aprēķinātām vērtībām.
* Nekāda cita uzdevumā ierakstītās informācijas labošana, papildināšana vai precizēšana nav pieļaujama.

Ja pārraudzības uzdevuma dzīvnieku sarakstā ir vairāk par 10 dzīvniekiem, un vairāk kā 20% no novietnē un ganāmpulkā esošajiem dzīvniekiem norādīts rādījumu iztrūkuma iemesls vai rādījumi ir aizstāti ar aprēķinātām vērtībām, pārraudzības uzdevums tiek saglabāts kā neizpildīts ar iemeslu [Nesekmīga izpilde]

PĀRRAUDZĪBAS REZULTĀTU ADMINISTRĒŠANA

Izvērtējot reģistrētus un apstrādātus pārraudzības rezultātus, pārraugs var pieņemt lēmumu par to neatbilstību. Šādi rezultāti sistēmā CILDA atzīmējami kā anulēti, papildus norādot, vai rādījumi ir aizstājami ar aprēķinātām vērtībām, vai nē.

Ja anulētie rezultāti atzīmēti kā neaizstājami, atsevišķiem dzīvniekiem pārraudzība tiek uzskatīta par neveiktu un pietiekoši ātru darbību rezultātā (dzīvnieki vēl ir rādījumu iegūšanai atbilstošā vecumā) ir iespējams pieprasīt atkārtotu dzīvnieku iekļaušanu pārraudzības uzdevumos.

Ja tiek konstatēts, ka pārraudzības uzdevuma izpilde vai reģistrēšana ir notikusi neatbilstoši aprakstītajai kārtībai, uzdevuma rezultāti ir anulējami ar iemeslu [Neizmantojami ciltsdarbā].